Document ID: 31997D0622

Komisijas lēmums
(1997. gada 27. maijs)
par anketām dalībvalstu ziņojumiem par dažu direktīvu īstenošanu atkritumu apsaimniekošanas jomā (Padomes Direktīvas 91/692/EEK īstenošana)
(97/622/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 91/692/EEK (1991. gada 23. decembris), ar ko standartizē un racionalizē ziņojumus par to, kā īsteno dažas direktīvas, kas attiecas uz vidi [1], un jo īpaši tās 5. un 6. pantu un VI pielikumu,
ņemot vērā Padomes Direktīvu 75/442/EEK (1975. gada 15. jūlijs) par atkritumiem [2], kurā jaunākie grozījumi izdarīti ar Komisijas Lēmumu 96/350/EK [3],
ņemot vērā Padomes Direktīvu 91/689/EEK (1991. gada 12. decembris) par bīstamajiem atkritumiem [4], kurā jaunākie grozījumi izdarīti ar Direktīvu 94/31/EK [5],
ņemot vērā Eiropas Parlamenta un Padomes Direktīvu 94/62/EK (1994. gada 20. decembris) par iepakojumu un izlietoto iepakojumu [6],
tā kā Direktīvas 91/689/EEK 8. panta 1. punktā ir paredzēts, ka dalībvalstīm jāsniedz Komisijai informācija par minētās direktīvas piemērošanu saistībā ar ziņojumu, kurš norādīts Direktīvas 75/442/EEK 16. panta 1. punktā;
tā kā Direktīvas 94/62/EK 17. pantā ir paredzēts, ka dalībvalstīm jāsniedz Komisijai informācija par minētās direktīvas prasību piemērošanu saskaņā ar Direktīvas 91/692/EEK 5. panta noteikumiem;
tā kā Direktīvas 75/442/EEK 16. pants ir aizstāts ar Direktīvas 91/692/EEK 5. pantu, kurā paredzēts, ka dalībvalstīm jāsniedz Komisijai informācija par konkrētu Kopienas direktīvu īstenošanu nozares ziņojuma veidā;
tā kā šis ziņojums ir jāsagatavo, pamatojoties uz anketu vai veidlapu, ko izstrādājusi Komisija saskaņā ar Direktīvas 91/692/EEK 6. pantā noteikto procedūru;
tā kā pirmais nozares ziņojums attiecas uz laika posmu no 1998. gada līdz 2000. gadam ieskaitot;
tā kā šajā lēmumā paredzētie pasākumi ir saskaņā ar atzinumu, ko sniegusi saskaņā ar minētās direktīvas 6. pantu izveidotā komiteja,
IR PIEŅĒMUSI ŠO LĒMUMU.
1. pants
Pieņem šim lēmumam pievienotās anketas, kas attiecas uz Direktīvu 91/689/EEK un Direktīvu 94/62/EK.
2. pants
Dalībvalstis izmanto šīs anketas kā pamatu, sagatavojot nozares ziņojumus, kas tām jāiesniedz Komisijai saskaņā ar Direktīvas 91/692/EEK 5. pantu un Direktīvas 94/62/EEK 17. pantu.
3. pants
Šis lēmums ir adresēts dalībvalstīm.
Briselē, 1997. gada 27. maijā

Labels: 12
3
18
20